Чарговыя спробы крадзяжу рыбы на рыбгасе “Лактышы” прадухілілі супрацоўнікі пракуратуры раёна і райаддзела ўнутраных спраў на мінулым тыдні. Прычым адбылося гэта падчас планавай праверкі гаспадаркі. Ведаючы, што на рыбгасе працуюць прадстаўнікі праваахоўных органаў, некаторыя работнікі арганізацыі ўсё ж такі вырашылі ў гэты час пажывіцца рыбай. На прахадной гаспадаркі праваахоўнікам спачатку трапіліся двое рабочых, якія спрабавалі вывезці свой “улоў” на трактары. Адзін з іх прыхапіў 8 кілаграмаў карпа коштам 307 тысяч рублёў, другі — 9 кілаграмаў карпа і адзін — таўсталобіка на агульную суму ў 375 тысяч рублёў. Таксама за крадзеж рыбы затрыманы і майстар рыбгаса, “апетыт” якога аказаўся значна большым. На службовым аўтамабілі “Ніва” ён спрабаваў вывезці з тэрыторыі гаспадаркі 19 кілаграмаў карпа і 12 кілаграмаў таўсталобіка на агульную суму 1 мільён 93 тысячы рублёў. Пракуратурай ініцыіраваны адміністрацыйныя справы ў дачыненні да дробных злодзеяў. Рабочыя атрымалі штрафы на 2 мільёны 160 тысяч рублёў кожны, а майстар — 3 мільёны 600 тысяч рублёў. У дадатак пракуратура будзе патрабаваць ад наймальніка ўзбуджэння дысцыплінарных вытворчасцей. Той жа майстар рыбгаса, якога злавілі на крадзяжы, з’яўляецца матэрыяльна адказнай асобай і сам павінен сачыць за захаванасцю маёмасці гаспадаркі. Цяпер ён можа быць і звольнены. Сяргей НАСЕНЯ, пракурор Ганцавіцкага раёна.